b'\n_START_ARTICLE_\nPantainos\n_START_PARAGRAPH_\nPantainos Aleksandriast (\xce\xa0\xce\xac\xce\xbd\xcf\x84\xce\xb1\xce\xb9\xce\xbd\xce\xbf\xcf\x82; ladinap\xc3\xa4raselt Pantaenus; suri umbes 200) oli kristlik teoloog, Aleksandria katehheetide kooli juht, katoliku kiriku ja kopti kiriku p\xc3\xbchak._NEWLINE_Pantainose kuulsaim \xc3\xb5pilane Aleksandria Klemens nimetab teda Sitsiilia mesilaseks, mist\xc3\xb5ttu arvatakse, et ta p\xc3\xa4rines Sitsiiliast. Eusebiose tunnistuse j\xc3\xa4rgi tegutses stoitsistliku ettevalmistusega \xc3\xb5petlane Pantainos misjon\xc3\xa4rina ning j\xc3\xb5udis v\xc3\xa4lja Indiasse. Hieronymuse s\xc3\xb5nul l\xc3\xa4ks ta Indiasse Aleksandria piiskopi Demetriose \xc3\xb5nnistusel (Kuulsatest meestest, 36). Seal oleva ta avastanud Matteuse evangeeliumi heebreakeelse algkuju, mille apostel Bartolomeus oli usaldanud enda rajatud kogudustele (Kirikulugu, V, 10); t\xc3\xa4nap\xc3\xa4eval arvatakse, et tegu oli t\xc3\xb5lkega heebrea keelde._NEWLINE_Pantainos oli Aleksandria katehheetide kooli esimene teadaolev juht. V\xc3\xa4ikesearvulise \xc3\xb5pilaskonnaga koolis \xc3\xb5petati filosoofiat ja Piibli teoloogiat. See oli \xc3\xbcks esimesi katehheetide koole ja avaldas kristliku teoloogia arengule suurt m\xc3\xb5ju. Aleksandria Klemensi s\xc3\xb5nul oskas Pantainos prohvetite ja apostlite aasalt \xc3\xb5isi korjata ning vahendas oma \xc3\xb5pilastele puhast tunnetust. Origenese jaoks oli Pantainos eeskujuks, kuidas suhtuda paganlikku teadusesse ja filosoofiasse. Tema j\xc3\xa4rglane kooli juhina oli Aleksandria Klemens.\n_START_SECTION_\nAustamine\n_START_PARAGRAPH_\nPantainose m\xc3\xa4lestusp\xc3\xa4ev katoliku kirikus on 7. juuli, kopti kirikus 22. juuni.'